Ñahendu Hesu. Lunes 13ª Tiempo Durante el Año - Misa Guarani\nÑahendu Hesu. Domingo 13ª Tiempo Durante el Año\nEscucha el evangelio y la reflexión en: https://youtu.be/zOH6ajIqsMc\nLunes 13º Durante el Año\nMateo 8, 18 – 22\nUpérõ Jesús ohecha mba’éichapa umi hénte kuéra ojerepa hese. Ohasa upémarõ Lágo Galiléa mboypýri. Upépe peteĩ hudío kuéra léi ombo’éva oñemboja Jesús rendápe, ha he’i\nchupe: — Mbo’ehára, che romoirũta mamo rehohápe.\nJesús he’i chupe: — Aguara niko oguereko ikeha, ha umi guyra hupa. Che katu ndarekói\nmoõ ambojeko haguã che akã.\nPeteĩ idisípulo katu he’i chupe: — Mbo’ehára, ikatu piko aha añotỹ raẽ che ru.\nJesús katu he’i chupe: — Eju katuna che moirũ. Eheja omanóva toñotỹ omanóvape.\nFiesta patronal, Tupãsy ára, heta hénte ombyaty, opaichaguáva oime. Umíva apytépe oĩ umi sapy’a py’aiténte voi oñembojáva. Oĩ katu oho pere peréva, oĩ avei ohóva katuete domingo kue misa térã celebración hápe.\nUpéi oime hína umi oho meméva ha oipytyvõva tembiapópe, omyakãva ñembo’e, oleéva Ñandejára ñe’ẽ, ombo’éva mitã ha mba’e. Ha oime avei umi oñemohembiapóva voi Ñandejára rehegua rehe, oikóva ára ha pyhare, hekove pukukue jave omboguata haguã Ñandejára ha tupaopegua tembiapo.\nÑahendu heta ijaty Hesu jerére, ojoguáma peteĩ hunsiónpe la hetakue. Heta oime oúnteva sapy’arã, ohechasénte ichupe, térã oipota omonguéra ichupe. Ndaha’éi ku opytaséva hendive ha omoirũséva ichupe.\nOiméne péva oñandu Hesu ha osẽ oho upégui, ha upépe osẽ mokõi kuimba’e he’i chupe oikoseha iñirũ ramo. Hesu he’i peteĩvape oikóse ramo iñirũ ára ha pyhare, tekotevẽ oñembyesarái hógagui, jeiko porã, tupa ha pytu’úgui, ha’e ndorekóigui óga ha mamópa opytáta. Ha upe ambue kuimba’épe katu he’i tekotevẽha oñembyesarái hogayguágui, toheja itúva ha isy, toheja ohejáva opyta haguã hendive.\nNdaha’éi ningo hetápe Hesu ohenóiva opyta haguã hendive ára ha pyhare. Oime ningo umi 72 disípulo ohenói ha ojokuái va’ekue, upéi katu sa’ivéma umi 12 apóstol oiporavo va’ekue ojokuái ha opytaite haguã hendive. Upéicha avei ñande Iglesia pe oime kuña ha kuimba’e Ñandejára ohenóiva, ojokuái haguã, oiko haguã iñirũ ramo hekove pukukue.\nNdahetái ramo jepe kuimba’e ha kuña ome’ẽmbaitéva iñe’ẽ ha hekove Hesu ykére oiko haguã, umívare tuicha háicha ojevale Ñandejára omoguahẽ haguã hetape iñe’ẽ, omoirũ, oipytyvõ ha ohekombo’e haguã Ñandejára rapére.\nNdépa reikuaa hína che irũ ha che reindy, nde comunidápe, nde vállepe térã nde família pe, ãichagua tapicha, kuña térã kuimba’e, ome’ẽmbaitéva hekovemi Ñandejárape ojevale haguã hese kuéra. Eguerohorýpa ha eagradesépa ichupe kuéra péicha oiko haguére.